13 มีนาคม 2567

**โตโยต้าจัดการแข่งขันทักษะนักเรียน นักศึกษา**

**โครงการความร่วมมือทางวิชาการ T-TEP โดยความร่วมมือระหว่าง สำนักงานคณะกรรมการการอาชีวศึกษา และ บริษัท โตโยต้า มอเตอร์ ประเทศไทย จำกัด**

==================================================================================================================================================

**บริษัท โตโยต้า มอเตอร์ ประเทศไทย จำกัด โดยศูนย์การศึกษาและฝึกอบรมโตโยต้า จัดการแข่งขันทักษะนักเรียน นักศึกษา โครงการความร่วมมือทางวิชาการ T-TEP ครั้งที่ 26 ประจำปีการศึกษา 2566 ระหว่างวันที่ 15 – 16 กุมภาพันธ์ 2567 โดยได้รับเกียรติจาก ดร.นิรุตต์ บุตรแสนลี ผู้แทนเลขาธิการคณะกรรมการการอาชีวศึกษา เป็นประธานในพิธีประกาศผลและมอบรางวัล**

บริษัท โตโยต้า มอเตอร์ ประเทศไทย จำกัด ได้ดำเนินโครงการความร่วมมือทางวิชาการ Toyota Technical Education Program หรือ T-TEP ร่วมกับ สำนักงานคณะกรรมการการอาชีวศึกษา โดยเริ่มดำเนินการในสาขาช่างเทคนิคใน พ.ศ. 2533 และได้ขยายเพิ่มไปยังสาขาช่างซ่อมตัวถังและสีรถยนต์ใน พ.ศ. 2537 โดยมีวัตถุประสงค์เพื่อยกระดับการเรียนการสอนในหลักสูตรวิชาช่างยนต์และหลักสูตรช่างซ่อมตัวถังและสีรถยนต์ ภายใต้วิทยาลัยในโครงการ ทั้งสิ้น 19 วิทยาลัย ครอบคลุมทุกภูมิภาคทั่วประเทศ

ด้านผลการดำเนินกิจกรรมภายใต้โครงการความร่วมมือทางวิชาการ T-TEP ระหว่างสำนักงานคณะกรรมการการอาชีวศึกษาและบริษัท โตโยต้า มอเตอร์ ประเทศไทย จำกัด นับเป็นหนึ่งในโครงการหลักที่ถ่ายทอดความรู้ และสามารถผลิตบุคลากรที่มีทักษะความรู้ด้านยานยนต์ เข้าสู่ภาคแรงงานได้แล้วกว่า 2,000 คน

โดยแข่งขันทักษะนักเรียน นักศึกษา ภายใต้โครงการความร่วมมือทางวิชาการ T-TEP ครั้งที่ 26 ประจำปีการศึกษา 2566 ซึ่งมีผลการแข่งขันดังนี้

|  |  |  |  |
| --- | --- | --- | --- |
| **อันดับที่** | **ประเภทช่างเทคนิค** | **ประเภทช่างซ่อมตัวถังรถยนต์** | **ประเภทช่างซ่อมสีรถยนต์** |
| 1 | วิทยาลัยเทคนิคเชียงใหม่ | วิทยาลัยเทคนิคสงขลา | วิทยาลัยเทคนิคนครอุบลราชธานี |
| 2 | วิทยาลัยเทคนิคพิษณุโลก | วิทยาลัยเทคนิคนครอุบลราชธานี | วิทยาลัยเทคนิคชุมพร |
| 3 | วิทยาลัยเทคนิคนครราชสีมา | วิทยาลัยเทคนิคนครโคราช | วิทยาลัยเทคนิคสงขลา |

**โตโยต้ามีวิสัยทัศน์มุ่งสู่การเป็น “ผู้นำพาการขับเคลื่อนยุคใหม่”**

**เพื่อสร้างความสุขให้กับคนไทย ไปพร้อมกับสร้างความยั่งยืนสู่สังคมไทย**

***“โตโยต้า ร่วมขับเคลื่อนอนาคต”***

